钦定古今图书集成/明伦汇编/氏族典/第411卷 > 《廖用贤尚友录》 > 杜预
## 钦定古今图书集成/明伦汇编/氏族典/第411卷 > 《廖用贤尚友录》 > 杜预

按《晋书杜预传》，“预字元凯，京兆杜陵人也。祖畿，魏尚
书仆射。父恕，幽州刺史。预博学多通，起家拜尚书郎，
袭祖爵丰乐亭侯。锺会伐蜀，以为镇西长史。及会反，
以智获免。泰始中，守河南尹。司隶校尉石鉴以宿憾
奏免。时寇入陇右，以预为安西军司。鉴复奏预稽乏
军兴，征诣廷尉，以赎论。会匈奴帅刘猛举兵反，诏预”
以散侯定计省闼，拜度支尚书。在内七年，损益万机，
不可胜数，朝野称美，号曰“杜武库”，言其无所不有也。
时帝密有灭吴之计，而朝议多违，惟预、羊祜、张华与
帝意合。祜病，举预自代。及祜卒，拜镇南大将军、都督
荆州诸军事。孙皓平，以功进爵当阳县侯，封子耽为
亭侯，后征为司隶校尉，行次邓县，卒，谥曰成。子锡嗣。